tartuNLP/wikipedia-smugri-20251201 huggingface dataset:
Chirine Njeim

Chirine Njeim (; s. 4. lokakuuta 1984 Beirut) on libanonilainen alppihiihtäjä. Hän edustaa seuratasolla Faraya Mzaar Ski Clubia.
Njeim osallistui olympialaisiin ensimmäistä kertaa Salt Lake Cityssä 2002. Tuolloin hän myös toimi maansa lipunkantajana kisojen avajaisissa. Njeim oli pujottelussa 36. ja suurpujottelussa 45. Hän osallistui Torinon olympialaisissa 2006 neljään eri lajiin ja sai parhaan sijoituksensa pujottelusta, jossa hän oli 39. Njeim oli mukana myös Val d'Isèren MM-kisoissa 2009, muttei lähtenyt matkaan pujottelussa eikä suurpujottelussa. Hän oli maansa lipunkantaja jo toista kertaa Vancouverin olympialaisissa 2010. Njeim sijoittui kisoissa supersuurpujottelussa 37:nneksi eli toiseksi viimeiseksi maaliin päässeistä, jonka lisäksi hän oli 43. sekä pujottelussa että suurpujottelussa.
Njeim on kilpaillut myös kestävyysjuoksussa. Houstonin maratonilla 2016 hän juoksi ennätyksekseen 2.44.14 ja alitti samalla tulosrajan Rion kesäolympialaisiin.
Frank Dancevic

Frank Russell Dancevic (s. 26. syyskuuta 1984 Niagara Falls) on kanadalainen tennispelaaja. Parhaimmillaan hän on ollut ATP-listan sijalla 65 syyskuussa 2007.
Dancevic aloitti tenniksen pelaamisen kahdeksanvuotiaana. Hän pelasi myös jalkapalloa ja jääkiekkoa ennen tennistä. Dancevic on kuulunut Kanadan Davis Cup -joukkueeseen vuodesta 2002. Hänen valmentajanaan toimii entinen tennispelaaja Martin Laurendeau.
Grand Slam -turnauksissa Dancevic on päässyt parhaimmillaan toiselle kierrokselle Australian avoimissa vuonna 2007, Wimbledonissa vuosina 2007 ja 2008 sekä Yhdysvaltain avoimissa vuonna 2013.
Polydamas

Polydamas () oli kreikkalaisessa mytologiassa Panthoosin ja Frontiin poika sekä Hektorin, jonka kanssa hän oli syntynyt samana yönä, hyvä ystävä.
Troijan sodan aikana Polydamas oli yksi troijalaisten komentajista. Hän pyrki varovaisuuteen ja viisauteen taistelukentällä, mutta usein Hektor torjui hänen ehdotuksensa suosien itse suorempaa lähestymistapaa. Patrokloksen kuoleman jälkeen Polydamas neuvoi Hektoria perääntymään takaisin kaupunkiin peläten Akhilleen kostoa, mutta troijalaiset jäivät taistelukentälle Hektorin vastustettua ehdotusta. Tämä päätös johti Troijan tappioon ja Hektorin kaatumiseen.
Homeros ei kerro Polydamaan kohtaloa, mutta Diktys Kreetalaisen mukaan hänet surmasi Aias.
Rika Zaraï

Rika Zaraï (19. helmikuuta 1938 Jerusalem – 23. joulukuuta 2020) oli israelilais-ranskalainen laulaja-lauluntekijä. Hän lauloi hepreaksi, italiaksi, ranskaksi, espanjaksi ja saksaksi. 
Zaraïn ura käynnistyi, kun hän teki levtyssopimuksen ranskalaisen tuottaja Eddie Barclayn kanssa. Tämän Bel Air -levy-yhtiölle Zaraï levytti muun muassa israelilaisen kansanlaulun ”Hava nagilan.” Hän alkoi pian levyttämään myös Philips Recordsille, jolle hän teki hittikappaleet ”Casatchok” ja ”Alors je chante”. Zaraï joutui vuonna 1969 pahaan auto-onnettomuuteen, eikä hänen uskottu enää koskaan kävelevän. Hän palasi kuitenkin pian levyttämään ja teki seuraavana vuonna muun muassa kappaleet ”Tante Agathe”, ”Ma Poupée de France” ja ”Sans chemise, sans pantalon”.
Zaraï julkaisi urallaan viisi kultalevyä, mutta hän jätti musiikkialan vuonna 1983 ja keskittyi luontaistuotteisiin. Hän kirjoitti niistä joitakin kirjoja ja sai yrttejänsä myös tavarataloihin myytäväksi. Zaraïta syytettiin vuonna 1989 farmasian laittomasta harjoittamisesta. Vaikka syyte hylättiin, tapaus vaikutti merkittävistä Zaraïn julkisuuskuvaan.
Zaraï julkaisi vuonna 2000 covereita sisältäneen albumin ja vuonna 2006 elämäkerran. Hän juhlisti 50-vuotista uraansa laulajana julkaisemalla albumin "Quand les hommes". "Anthologie 1960–1982" puolestaan julkaistiin vuonna 2013.
No Mercy (2004)

No Mercy (2004) oli showpaini pay-per-view (PPV) tapahtuma, jonka tuotti World Wrestling Entertainment (WWE). Se järjestettiin 3. lokakuuta, 2004 Continental Airlines Areenalla East Rutherfordissa, New Jerseyssä. Se oli viides vuosittainen No Mercy -tapahtuma. 
Yleisömäärä paikan päällä oli noin 10 000, ja tapahtumassa pidettiin ensimmäinen Last Ride -ottelu.
Taustaa.
No Mercyn main eventinä nähtiin John "Bradshaw" Layfield puolustamassa WWE-mestaruutta The Undertakeria vastaan Last Ride -ottelussa, missä vastustaja tulisi ajaa ulos lavalta. SummerSlamissa, JBL voitti The Undertakerin ja säilytti mestaruuden. Seuraavassa SmackDownissa, JBL:llä oli niskatuki, koska Undertaker oli heittänyt hänet hänet limusiinin päältä chokeslam -liikkellä. 26. elokuuta, SmackDownissa, yksi JBL:n palkallisista, Orlando Jordan puolusti WWE-mestaruutta JBL:n puolesta Undertakeria vastaan. Undertaker voitti ottelun diskauksella, muttei mestaruutta, koska mestaruudet ei vaihda käsiä, jos tulee diskatuksi tai ulos-lasketuksi. Kaksi viikkoa myöhemmin, SmackDownissa, brändin toimitusjohtaja, Theodore Long ilmoitti, että JBL tulisi puolustamaan mestaruuttaan No Mercyssä Undertakeria vastaan.
Yksi No Mercyn matseista oli John Cena vs. United States mestari, Booker T. SummerSlamissa, Cena voitti Bookerin ensimmäisessä "paras viidestä"-ottelussa. 26. elokuuta, SmackDownissa, toisen ottelun voitti Booker. Seuraavana iltana, house show'ssa, Booker voitti Cean jälleen. 16. syyskuuta, SmackDownissa, Cena voitti Bookerin ja teki ottelusarjasta 2-2 tasapelin. Seuraavalla viikolla ilmoitettiin, että viides ottelu pidettäisiin No Mercyssä. 
Tapahtumassa käytiin myös Kurt Anglen ja The Big Show'n välinen ottelu. 9. syyskuuta, SmackDownissa, Kurt kohtasi Eddie Guerreron Lumberjack -ottelussa. Ottelu päättyi kuitenkin ei-tulokseen, kun The Big Show sekaantui otteluun ja iski kumpaakin chokeslam -liikkeellä. Seuraavalla viikolla, Big Showlle annettiin kaksi sopimusta; yhden sopimuksen mukaan hän saisi haastaa Guerreron ja toisen mukaan hän saisi haastaa Anglen. Big Show allekirjoitti sopimuksen Eddie Guerreroa vastaan. Allekirjoituksen jälkeen, Angle ja Luther Reigns heittivät Eddien ulos kehästä ja aikoivat kätellä Show'ta. Show kuitenkin repi sopimuksen ja allekirjoitti sopimuksen Anglea vastaan No Mercyssä.
Carlos Ruiz (guatemalalainen jalkapalloilija)

Carlos Humberto Ruiz Gutiérrez (s. 15. syyskuuta 1979 Guatemala, Guatemala) on guatemalalainen jalkapalloilija, pelipaikaltaan hyökkääjä. Hän edustaa kotimaansa sarjassa pelaavaa Municipalia. Hän on Guatemalan maajoukkueen kaikkien aikojen paras maalintekijä.
Ruiz tunnetaan yleisesti lempinimellä El Pescadito (), jonka hän sai jo teini-ikäisenä tavastaan livahtaa puolustajien ohi.
Seurajoukkueura.
Ruiz aloitti uransa kotikaupunkinsa Guatemalan seurassa Municipalissa 16-vuotiaana vuonna 1995. Vuonna 2000 hän käväisi kreikkalaisessa PAS Gianninassa, mutta palasi kuuden kuukauden jälkeen Municipaliin. Hän saavutti Municipalissa maansa mestaruuden keväällä 2000 ja syksyllä 2001.
Tammikuussa 2002 Ruiz siirtyi Pohjois-Amerikan Major League Soccerin Los Angeles Galaxyyn, jossa hän teki välittömän vaikutuksen kaudella 2002. Hän oli 24 maalillaan runkosarjan paras maalintekijä, ja hänet valittiin liigan arvokkaimmaksi pelaajaksi ("most valuable player", "MVP"). Pudotuspeleissä hän teki kahdeksan maalia, joista viimeisin oli voittomaali MLS Cup -mestaruusottelussa New England Revolutionia vastaan. Kaudella 2003 Ruiz jakoi 15 maalillaan parhaan maalintekijän tittelin New Englandin Taylor Twellmanin kanssa.
Viikko ennen kauden 2005 alkua Ruiz siirtyi Dallasiin osana kauppaa, jossa Los Angeles hankki oikeudet Euroopasta takaisin MLS:ään palanneeseen Landon Donovaniin. Dallasissa hän vietti kolme kautta. Kaudeksi 2008 Ruiz palasi Los Angelesiin, mutta avausottelussa tullut polvivamma pilasi kauden heti alkuunsa. Kauden lopun hän vietti Torontossa.
Ruiz jätti MLS:n kauden 2008 jälkeen ja edusti sittemmin paraguaylaista Olimpiaa (2009), meksikolaista Pueblaa (2009–2010) ja kreikkalaista Arisia (2010–2011). Arisin kanssa hän pelasi myös Eurooppa-liigaa, jossa hän teki kolme maalia.
Helmikuussa 2011 Ruiz palasi kahden kauden tauon jälkeen MLS:ään, Philadelphia Unionin joukkueeseen. Hän oli kauden 2011 alkupuoliskolla joukkueen paras maalintekijä, mutta aika Philadelphiassa jäi lyhyeksi, sillä jo elokuussa 2011 hän siirtyi Meksikon toiseksi korkeimmalla sarjatasolla Liga de Ascensossa pelanneeseen Veracruziin.
Maajoukkueura.
Ruiz debytoi Guatemalan maajoukkueessa 18. marraskuuta 1998 ystävyysottelussa Meksikoa vastaan. Ensimmäisen maalinsa hän teki 19. maaliskuuta 1999 Keski-Amerikan-mestaruusturnauksessa El Salvadoria vastaan, ja sittemmin hän on noussut maajoukkueen kaikkien aikojen parhaaksi maalintekijäksi. Juan Carlos Platan aikaisemman 35 maalin ennätyksen hän rikkoi kesäkuussa 2008.
Ruiz on pelannut vuosien 2002, 2006 ja 2010 MM-kilpailuiden karsinnoissa 30 ottelua, joissa hän on tehnyt 24 maalia. MM-kilpailuihin Guatemala ei ole selvinnyt. Alueellisista mestaruusturnauksista hän on esiintynyt vuosien 2002, 2003, 2005, 2007 ja 2011 Pohjois-Amerikan-, Keski-Amerikan- ja Karibian-mestaruusturnauksessa (CONCACAF Gold Cup) sekä vuosien 1999, 2003 ja 2011 Keski-Amerikan-mestaruusturnauksessa (Copa Centroamericana, aiemmin UNCAF Nations Cup).
Ruiz osallistui myös futsalin MM-kilpailuihin vuonna 2000.
Epoo

"Epoo" on suomalaisen rap-duon Jaren &amp; VilleGallen ensimmäinen single heidän ensimmäiseltä studioalbumiltaan "Mustaa kultaa". Kappale julkaistiin internetissä musiikkivideon kera 24. lokakuuta 2010, mutta kaupallisena singlenä digitaalisesti vasta 31. tammikuuta 2011. Singlen tuotannosta vastaa Coach Beats ja sen kertosäkeellä vierailee rap-artisti Heikki Kuula. Single julkaistiin Monsp Recordsin kautta.
Kappaleen sanoituksissa vastustetaan urheilusuoritusta parantavan erytropoietiinin (EPO) käyttöä.
Musiikkivideo.
Kappaleeseen pääasiassa Helsingin keskustassa kuvattu musiikkivideo on sanoitusten tapaan aiheeltaan urheilullinen. Musiikkivideolla tekevät cameonsa jääkiekkoilijat Jere Karalahti, Mikael Kurki ja Siim Liivik sekä rap-artisti ja musiikkituottaja Gee, joka on toinen kappaleen tuottaneen Coach Beats -duon jäsenistä.
Jussi Isotalo

Jussi Olavi Isotalo (s. 16. maaliskuuta 1947 Lappi Tl) on Kansallisen Kokoomuksen entinen puoluesihteeri ja Veikkauksen entinen johtaja.
Isotalo toimi kokoomuksen puoluesihteerinä vuodesta 1980 vuoteen 1987. Tätä ennen hän oli toiminut puolueen Satakunnan piirijärjestön piirisihteerinä 1968–1970, Kokoomuksen Nuorten Liiton järjestösihteerinä 1970–1972, puolueen järjestösihteerinä 1972–1975 ja puolueen järjestöpäällikkönä 1975–1979. Puoluesihteeriaikansa jälkeen hän siirtyi vuonna 1988 Veikkauksen kaupalliseksi johtajaksi. Myöhemmin hän toimi yhtiön varatoimitusjohtajana, kunnes jäi eläkkeelle vuonna 2010. Vuonna 2001 hän toimi myös lyhyen aikaa virkaa tekevänä toimitusjohtajana Matti Ahteen irtisanomisen jälkeen.
Isotalo on koulutukseltaan merkonomi, joksi hän valmistui vuonna 1965. Valmistumisensa jälkeen hän työskenteli kahden vuoden ajan John Nurminen Oy:n toimistovirkailijana ennen siirtymistä poliittisiin töihin. 
Isotalo on ollut naimisissa vuodesta 1981 ja hänellä on vuonna 1984 syntynyt tytär.
Jouko Niva

Jouko Kullervo Niva (s. 1958 Rovaniemi) on suomalainen kolmiloikkaaja. 
Kalevan kisoissa hän sijoittui toiseksi 1982 ja kolmanneksi 1984. Sisäratojen SM-kilpailuissa hän sijoittui toiseksi vuosina 1982 ja 1984 sekä kolmanneksi 1980. Hän edusti Suomea kahdessa maaottelussa ja voitti lajinsa Suomi–Ruotsi-maaottelussa 1982.
Hän edusti Lapin Lukkoa.
Nelisilmä

"Nelisilmä" on rap-duo Jaren &amp; VilleGallen toinen single heidän ensimmäiseltä studioalbumiltaan "Mustaa kultaa". Kappaleella vierailee rap-artisti Heikki Kuula ja sen tuotannosta vastaavat DJPP ja Vakiosäätäjä. Kappale sijoittui parhaimmillaan Suomen virallisen singlelistan sijalle 17 ja Finnish Dance Chartin sijalle seitsemän.
Musiikkivideo.
Kappaleesta on kuvattu musiikkivideo. Videolla Jare &amp; VilleGalle pelaavat videopelejä ja kappaleella tehdään valintoja normaalin elämän ja pelaamisen välillä.
Pohjois-Velebitin kansallispuisto

Pohjois-Velebitin kansallispuisto on yksi Kroatian kahdeksasta kansallispuistosta. Se sijaitsee Velebitin 150 kilometriä pitkän vuoriketjun alueella. Puiston pinta-ala on 109 neliökilometriä, ja se on perustettu vuonna 1999. Puistossa on kolme suurta luolaa ja muita karstimaalle tyypillisiä kalkkikivimuodostelmia. Vuorten huipuilla on pakkasta 160 päivänä vuodessa. Alueen eläimistä tunnetuimpia ovat karhut, mutta siellä on myös susia, näätiä, kotkia ja korppikotkia.
Meadow Trish

Meadow Trish oli Suomen paras lämminverinen ravihevonen 1970-luvun puolivälissä. Se valittiin vuoden lämminveriseksi 1975 ja vuoden hevoseksi 1976. Tamma oli hidas lähtökiihdytyksessä, mutta tunnettiin vauhtikestävyydestä ja kovasta loppukiristä.
Kilpailu-uransa Meadow Trish aloitti kaksivuotiaana Yhdysvalloissa menestyen keskinkertaisesti. Suurin saavutus oli Pennsylvania Sire Stakesin voitto. Kolmivuotiaana Meadow Trish siirtyi Ruotsiin ja aloitti voittamalla yhden Elitloppet-viikonloppun oheislähdöistä. Ikäluokkalähtöjen jälkeen tamma kilpaili hyvällä menestyksellä avoimissa lähdöissä ja suurin voitto tuli Malmloppetista.
Meadow Trish siirtyi 7-vuotiaana Pentti Niemelän omistukseen ja Jan-Erik Nygårdin valmennukseen. Se oli silloin saavutuksiltaan paras ja hinnaltaan kallein Suomeen tuotu ravihevonen. Tamman myynti herätti harmistusta Ruotsissa. Travrondenin pääkirjoituksessa valiteltiin, että huippusukuinen ja hyvin menestynyt tamma, jolla oli korkea jalostusarvo myytiin ulkomaille. Ennen Suomeen tuloaan Meadow Trish voitti kerran Saksassa.
Uudessa kotimaassa alku ei ollut odotusten mukainen ja useiden tappioiden jälkeen toiveet tamman menestyksestä oli jo unohdettu, kun Allan Korpi ajoi sen lainaohjastajana yllätysvoittoon Suurmestaruusajossa. Tämän jälkeen Meadow Trish siirtyi Pekka Korven valmennukseen. Loppukaudesta 1975 se voitti useita suurkilpailuja kotimaassa ja Solvalla-Käpylä-ottelun avoimen lähdön Solvallassa sekä valittiin vuoden lämminveriseksi.
Seuraavana talvena liikemies Karl Lindroos osti puolet Meadow Trishistä ja menestys jatkui keväällä 1976. Seinäjoki-ajon ja Kultaloimen voiton jälkeen tamma sai kutsun Elitloppetiin, mutta joutui ähkyn takia jäämään pois kilpailusta. Vuoden suurin voitto tuli Suur-Hollola-ajosta. Tammavaltikan ja pitkän matkan Tammer-ajon se voitti jo toistamiseen. Kauden päätteeksi Meadow Trish valittiin Suomessa vuoden hevoseksi.
Vuonna 1977 Meadow Trish kilpaili vielä kahdesti, mutta sen jälkeen kilpailu-ura oli ohi ja tamma siirtyi siitokseen, jossa odotukset olivat suvun ja kilpailusaavutusten vuoksi korkealla. Tamma kuitenkin karkasi tarhasta, kaatui, mursi jalkansa ja jouduttiin lopettamaan, ennen kuin se ehti saada varsoja.
Antonio Ristevski

Antonio Ristevski (; s. 19. toukokuuta 1989 Skopje) on pohjoismakedonialainen alppihiihtäjä. Hän edustaa seuratasolla skopjelaista Rabotnickia.
Ristevski on osallistunut kahteen maailmancupin osakilpailuun, Zagrebin pujotteluihin 2010 ja 2011. Hän ei kuitenkaan päässyt 30 parhaan joukkoon kummallakaan kerralla.
Ristevski osallistui MM-kisoihin ensimmäistä kertaa jo vuonna 2005. Tuolloin hän sijoittui suurpujottelussa 63:nneksi ja keskeytti pujottelussa toisella kierroksella. Ristevski kilpaili samoissa lajeissa myös vuosien 2007, 2009 ja 2011 kisoissa ja keskeytti pujottelussa joka kerralla. Hän sijoittui suurpujottelussa vuonna 2007 44:nneksi, 2009 64:nneksi ja 2011 58:nneksi. Ristevski osallistui olympialaisiin vuonna 2010 ja toimi kisojen avajaisissa maansa lipunkantajana. Hän oli olympialaisten suurpujottelussa 53., mutta keskeytti jälleen pujottelussa.
Sivarama Swami

Peter Letai eli Śivarā‎ma Swami (s. 30. maaliskuuta 1949 Budapest, Unkari) on Krishna-liikkeessä (ISKCON) toimiva guru. Hän on ollut sannyasin-munkki vuodesta 1979 ja kuulunut Krishna-liikkeen hallintoelimeen (GBC) vuodesta 1986. Hän on työskennellyt useissa maissa; hän on toiminut esimerkiksi Unkarin Krishna-liikkeen johtajana ja Britannian kansallisena kirtan-johtajana.
Sivarama Swami on kirjoittanut useita teoksia gaudiya-vaishnavismista ja pitänyt kursseja Bhaktivedanta Manorissa. Diwalin aikaan lokakuussa 2009 hänet palkittiin muun muassa humanitaarisesta työstään Unkarin tasavallan kultaisella ansioristillä, valtion toiseksi korkeimmalla tunnustuksella.
Sivarama Swami muutti perheineen Kanadaan Unkarin kansannousun jaloista vuonna 1956. Hän tutustui Srila Prabhupadaan tämän kirjoitusten kautta ensi kertaa 1970 ja sai tältä initiaation 1973.
Teijon kirkko

Teijon kirkko on Salon seurakunnan kirkko Perniössä Salossa Varsinais-Suomessa. Teijon kartanon isäntä, ruukinpatruuna Robert Bremer rakennutti tämän kiinalaista pagodia muistuttavan kivikirkon vuonna 1829 Teijon kylässä olevalle kukkulalle kartanon läheisyyteen. Kirkko vihittiin käyttöön vuonna 1830. Rakennus on Suomen pienin kivikirkko.
Arkkitehtuuri.
Teijon kirkko on pohjamuodoltaan lähes neliönmuotoinen, ja sen molemmissa päädyissä on matalat tornit, joissa on pieni neliömäinen lanterniini huipussaan risti. Kirkon pääsisäänkäynti on pohjoispuolella ja kuori on itäpuolella. Kuorin takana olevassa itätornissa on varastotila, jota on 1900-luvulla käytetty ruumishuoneena. Itätornin eteläpuolella on sakasti, joka on rakennettu vuosien 1842 ja 1869 välisenä aikana. Länsitornissa on ullakolle johtavat portaat. Kirkon keskellä runkorakenteen päällä on hirsinen porrasmaisesti kapeneva tornirakennelma.
Historia.
Pääoven päälle on kiinnitetty kivilaatta, jossa on kultaisin kirjaimin latinankielinen teksti kirkon rakentamisesta: "Ad gloriam Dei hoc Templum aedificaverunt Robertus et Brita Bremer Anno 1830." Oven oikealla puolella on julkisivuun kiinnitetty muistolaatta vuosina 1939–1944 kaatuneiden muistoksi..
Kirkon kattorakenteet tuhoutuivat vuonna 1972 tapahtuneessa tulipalossa täysin, ja joulukuussa 2006 riehuneen myrskyn aiheuttamien kosteusvaurioiden takia keskitorni piti rakentaa uudelleen. Korjaustyöt valmistuivat vuonna 2009.
Kirkko on ollut yksityisomistuksessa vuoteen 2010 saakka, viimeksi Teijon kirkkoyhdistys ry:n omistamana, kunnes 3. marraskuuta 2010 kirkko siirtyi Salon seurakunnan omistukseen kirkkoyhdistyksen lahjoitettua sen seurakunnalle.
Protesti

Protesti on vastustava mielenilmaus. Sen esittämiskeinoja ovat muun muassa adressi, mielenosoitus ja lakko. Protestilla kuvataan esimerkiksi suuren väkijoukon suhtautumista tapahtumaan tai muutokseen yhteiskunnassa tai yhteisössä.
Protestilla voi olla merkittäviä yhteiskunnallisia vaikutuksia, kuten vallankumous. 
Protestointia vastaan voidaan tehdä vastaprotesti, joka puolustaa tai kannattaa alkuperäistä protestin kohdetta.
Protestivaaleiksi kutsutaan vaaleja, joissa siihen saakka harjoitettua politiikkaa arvostellut puolue, yleensä oppositiopuolue, saa vaalivoiton. Suomessa protestivaaleina on pidetty etenkin vuosien 1970 ja 1983 eduskuntavaaleja.
Velvoiteoikeudellinen protesti.
Oikeustieteessä protesti tarkoittaa myös tilannetta, jossa vekseliä tai trattaa ei ole maksettu ajoissa ja se protestoidaan eli julkistetaan. Protestilistalle joutuminen aiheuttaa merkinnän luottorekisteriin ja vaikeuttaa lainansaantia.
Käpylän ammattikoulu

Käpylän ammattikoulu oli Kullervonkadulla sijaitseva ammattikoulu. Nykyään rakennus toimii Stadin ammattiopiston Käpylän koulutusyksikön opetuspisteenä ja siellä opetetaan painoalaa sekä kemian tekniikkaa.
Historia.
Rakennus valmistui vuonna 1968, jolloin siihen muuttivat Helsingin kaupungin kirjapainokoulu, hienomekaanikkokoulu, leipurikoulu sekä laboratoriokoulu. Vuonna 1970 hienomekaanikkokoulu ja kirjapainokoulu yhdistyivät samaksi hallinnolliseksi kokonaisuudeksi, Käpylän ammattikouluksi.
Vuonna 1978 leipuriosasto siirtyi Roihuvuoren ammattikouluun. Vapautuneet tilat otettiin valokuvauslaboranttien sekä prosessitekniikan opintolinjojen käyttöön. 1980 koulun nimi muutettiin Käpylän ammattioppilaitokseksi, johon kuuluivat graafisen tekniikan osasto sekä säätötekniikan (entinen hienomekaanikkokoulu) osasto.
Vuoden 1993 kevääseen asti rakennuksessa toimivat Käpylän ammattioppilaitos ja Laboratorioalan ammattioppilaitos. Toukokuussa 1993 Laboratorioalan ammattioppilaitos muutti uusiin tiloihin Onnentielle. Vuonna 1999 Käpylän ammattioppilaitos liittyi Heltechiin ja siitä tuli Käpylän koulutusyksikön opetuspiste. Sähköalan opetus siirtyi Vallilan opetusyksikköön vuonna 2010. Rakennukseen aloitettiin vuonna 2012 perusparannus ja sen on arvioitu valmistuvan elokuussa 2014.
Sami Vainionpää

Sami Vainionpää on suomalainen ammattitanssija. Tanssiparinsa Johana Pružinkován kanssa hän on edustanut Suomea kilpatanssin arvokilpailuissa ympäri maailmaa. He ovat vuoden 2015 Suomenmestaripari. Ammattilaisten vakiotanssin maailman ranking-listalla Vainionpää ja Pružinková ovat toiseksi parhaiten sijoittunut suomalaispari.
Vainionpää asuu Tampereella, ja hän on Suomen Tanssiurheiluliiton huippu-urheiluvaliokunnan jäsen.
Sami Vainionpää tanssii nykyään Roosa Ståhlbergin kanssa.
Rankkareita ja mustia sukkia

Rankkareita ja mustia sukkia ("Playing the Field") on 32-osainen brittiläinen televisiosarja. Sarja kertoo South Yorkshiresta kotoisin olevasta Castlefield Blues -nimisestä naisten jalkapallojoukkueesta sekä sen pelaajien arjesta, työelämästä ja ihmissuhteista.
Yleisradioyhtiö BBC:n esittämää sarjaa tehtiin viisi tuotantokautta vuosina 1998–2002. Suomessa sitä esitti Yle TV2 vuosina 2000–2004. Vaikka sarja sijoittuukin South Yorkshireen, sitä kuvattiin pääosin Derbyshiren Ilkestonissa. Viidennen ja viimeisen tuotantokauden kuvauskaupunkina toimi West Yorkshiren Leeds. Sarjan käsikirjoittajiin kuuluivat muun muassa sarjan luoja Kay Mellor, Sally Wainwright ja Mellorin tytär Gaynor Faye, joka myös näytteli sarjassa. Sarjan tunnuskappaleena soi Alison Moyetin esittämä ”Blue”.
Merje Styf

Merje Styf on suomalainen ammattitanssija. Tanssiparinsa Luca Rossignolin kanssa hän edustaa Suomea kilpatanssin arvokilpailuissa, ja tällä hetkellä Styf ja Rossignoli ovat ammattilaisten vakiotanssin maailman ranking-listalla parhaiten sijoittunut suomalaispari .
Styf asuu Jyväskylässä ja edustaa paikallista tanssiurheiluseura Tepika ry:tä .
Saavutukset.
Vuonna 2014 Styf ja Rossignoli voittivat kultaa ammattilaisten vakiotanssin SM-kilpailuissa .
Yleisen luokan vakiotanssin SM-kilpailuissa Styf on edellisen tanssiparinsa Sami Vainionpään kanssa voittanut yhden kullan, neljä hopeaa ja yhden pronssin .
Salon kirkko

Salon kirkko on Salon seurakunnan kirkko Salon keskustaajamassa Varsinais-Suomessa.
Alun perin rukoushuoneeksi rakennettu kirkko on tehty vuonna 1894 arkkitehti G. E. Ekestubben suunnitelman mukaan. Vuonna 1927 se vihittiin kirkoksi. Kirkon torni on peräisin vuodelta 1933.
Kristuksen kirkastumista kuvaavan kirkon alttaritaulun on maalannut Venny Soldan-Brofeldt, ja lasimaalaukset on suunnitellut arkkitehti Ilmari Launis. Kellot ovat vuodelta 1933.
Kirkko uudistettiin viimeksi vuonna 1985 Salon kaupunginarkkitehti Lauri Hollménin suunnitelman mukaan. Tässä yhteydessä kirkon valaistus uusittiin ja uudet valaisimet suunnitteli Lisa Johansson-Pape. Vuonna 1994 kirkkoon hankittiin Uuno Eskolan Kristus-aiheinen mosaiikkiteos.
Urkuparvella sijainneet Kangasalan Urkutehtaan urut vuodelta 1968 olivat huonokuntoiset. Kirkon urkuasiain neuvottelukunta suositteli vuonna 2013 niiden purkua. Uudet urut ostettaisiin käytettynä, ja suunnitelmissa on vuoden 1959 urut Tukholman Bromman kirkosta. Vanhat urut purettiin elokuussa 2016.
Elpenor

Elpenor () oli kreikkalaisessa mytologiassa yksi Odysseuksen tovereista matkalla Troijan sodasta takaisin Kreikkaan. 
Elpenor oli nuorin laivakunnasta, joka purjehti Odysseuksen miehistönä. Homeros mainitsee, että hän ei ollut taistelussa urheimpia tai viisaimpia. Kreikkalaisten saavuttua Aiaian saarelle, hän oli yksi niistä, jotka Kirke muutti siaksi. Sen jälkeen kun hän myöhemmin sai takaisin ihmishahmonsa ja Odysseus oli jatkamassa matkaansa kohti Ithakaa, Elpenor putosi juovuksissa alas Kirken talon katolta, taittoi niskansa ja kuoli. Hänen toverinsa eivät kiireeltään huomanneet Elpenorin puuttumistaan joukosta, vaan jättivät saaren ja toverinsa ruumiin taakseen. Elpenorin kohtalo selvisi Odysseukselle vasta Haadeksessa, jossa tämä ollessaan kysymässä neuvoa tietäjä Teiresiaalta huomasi joukossa myös Elpenorin haamun, joka pyysi Odysseusta palaamaan Aiaiaan hautaamaan ruumiinsa ja rakentamaan paikalle hautamuistomerkin. Odysseus suostui pyyntöön ja noustuaan takaisin maan pinnalle purjehti saarelle hautaamaan toverinsa ja pystytti airon hänelle hautamuistomerkiksi.
Täystyrmäys

Täystyrmäys () on vuonna 1998 ensi-iltansa saanut yhdysvaltalainen toimintaelokuva. Elokuvan on ohjannut Tsui Hark ja käsikirjoittanut Steven E. de Souza. Pääosissa näyttelivät Jean-Claude Van Damme, Rob Schneider ja Lela Rochon. Taistelukohtausten koreografiasta vastasi Sammo Hung.
Elokuva sai poikkeuksellisesti ensi-iltansa Filippiineillä toukokuussa 1998. Yhdysvalloissa elokuvan ensi-ilta oli syyskuussa, kuten myös Hongkongissa.
Juoni.
Vaatesuunnittelija Marcus Ray on aikaisemmin myynyt Hongkongissa piraattitekstiilejä nimekkäistä vaatemerkeistä. Nykyisin hän yrittää olla laillinen myyjä ja tietämättään hän on työskennellyt neljä vuotta CIA agentin Tommy Hendricksin kanssa, joka on lähetetty tutkimaan laittomia kaupantekoja. Tilanne muuttuu huonoon suuntaan, kun laittomat kopiot farkuista leviävät laajemmille markkinoille ja he joutuvat emoyhtiön pomon Karen Leen epäillyiksi piraattien levittämisestä. Marcus päättää yrittää Tommyn kanssa etsiä käsiinsä piraattien valmistajat. Samalla he sotkeutuvat Hongkongissa vaikuttavan venäjän mafian kanssa tekemisiin, jotka suunnittelevat levittävänsä pienimuotoisia pommeja tekstiilien ja lelujen seassa.
Suomessa.
Suomessa elokuva julkaistiin suoraan videolle vuonna 1999. Sittemmin 2000-luvun alussa elokuvaa esitettiin televisiosta Neloselta kahdesti vuonna 2003 ja kerran MTV3:lta vuonna 2006.
Tokyo Tapes

Tokyo Tapes on saksalaisen raskasta rockia soittavan Scorpionsin tupla-livealbumi vuodelta 1978. Konserttiäänitykset on tehty Tokion Sun-Plaza-Hallissa 24. ja 27. huhtikuuta vuonna 1978. Albumin julkaisi RCA Records.
Äänitysmobilena on ollut tokiolainen Tamco ja äänittäjänä Tamotsu Yoshida. Remiksaus on tehty Dierks-studioilla, Köln / Stommeln. Tuottaja on Dieter Dierks.
Levykannen valokuvat on ottanut Hans G. Lehmann.
Kappaleet.
A-puoli
B-puoli
"In Search of the Peace of Mind" on tallennettu Metronome Recordsin suosiollisella luvalla.
C-puoli
D-puoli
Kiitokset.
Yhtye kiittää Tokion RCA:ssa erityisesti seuraavia henkilöitä: Ichiro Okuno, Tokugen Yamamoto, Minoru Ishijima, Makoto Kimata, Hisayoshi Magara, Takashi Ishihara ja Akiko Takahashi. Konsertien järjestelyistä kiitetään seuraavia: Udo-Artists Inc., Udo, Ishi ja Tets henkilökuntineen. Lisäksi mainitaan Juerg Marquardt, Winfried Trenkler, Thomas Olivier ja Hansi Lehmann sekä yhtyeen roudarit Rainer Holst, Hans "Ossy" Ostendorf, Reinhard "Tuempel" Endrigkeit, Holger Dolzitzki ja Michael Lehr.
Mourner’s Rhapsody

Mourner's Rhapsody on puolalaisen säveltäjä, kosketinsoittaja ja laulaja Czeslaw Niemenin studioalbumi vuodelta 1974. Sen on kustantanut CBS Schallplatten ja tuottajina ovat toimineet Sol Rabinowitz ja Niemen. Kääntöpuolen täyttävä nimikappale perustuu 1800-luvulla eläneen puolaisen runoilija Cyprian Norwidin runoon.
Niemenin lisäksi levyllä musisoivat John Abercrombie, Gail Cantor, Erin Dickins, Don Grolnick, Jan Hammer, Dave Johnson, Steve Khan, Rick Laird, Seldon Powell, Carl Rabinowitz, Howard Roberts, Tasha Thomas ja Michal Urbaniak.
Levykannen on suunnitellut Roslav Szaybo ja valokuvan on ottanut Chris Yates. Takakannen kasvokuvan itkevästä naisesta on tehnyt Niemen. Levykannen on valmistanut englantilaisyritys Shorepak Packaging Co. Ltd. LP-levyjä on valmistettu Englannissa.
Kappaleet.
Sivu 1
Sivu 2
Kappaleiden tekijäkaksikko on Czeslaw Niemen ja Norman Simon. Sovitukset ovat Niemenin. Julkaisijayhtiö on April Music Ltd. / GEMA (MCPS).
Muusikot.
"Lilacs And Champagne"
&lt;hr&gt;
"I've Got No One Who Needs Me"
&lt;hr&gt;
"I Search For Love"
&lt;hr&gt;
"Baby M"
&lt;hr&gt;
"Inside I'm Dying"
&lt;hr&gt;
"Mourner's Rhapsody"
Rough and Ready

Rough and Ready on Jeff Beck Groupin studioalbumi vuodelta 1971. Sen on kustantanut Epic Records ja sen luettelotunnus on PE 30973.
Tuottajana on toiminut Jeff Beck ja kyseessä on Equator-tuotanto. Masteroinnin on tehnyt Jack Ashkinazy.
Levykannen on suunnitellut Ron Caro ja valokuvaaja on Clive Arrowsmith.
Albumin musiikkia voisi luonnehtia hard rockiksi, jossa on laulusolististakin johtuen funk-vaikutteita. Instrumentaali "Max's Tune" on jo lähinnä jazz-rockia. Päätöskappale "Jody" on albumin melodisinta antia.
Levy on julkaistu uudelleen CD-muodossa sarjassa 5xCD Original Album Classics. Julkaisija on Sony BMG Music Entertainment, vuosi 2008 ja luettelotunnus Epic 88697302772. Ko. sarjassa Beckin albumit on julkaistu remasteroimattomina ja alkuperäisillä kansikuvilla.
Kappaleet.
Sivu 1
Sivu 2
Kappaleiden julkaisija on B. Feldman &amp; Co. Ltd. (ASCAP) paitsi kappaleen "Max's Tune" osalta Essex Music International, Inc. (ASCAP).
Muusikot.
Albumin kannessa on yhteen jäsenten kuvat lähtien vasemmasta yläkulmasta vastapäivään. Bob Tench esiintyy levyllä Polydor Recordsin suosiollisella luvalla.
(Untitled)

(Untitled) on yhdysvaltalaisen The Byrds -yhtyeen vuonna 1970 julkaistu tupla-albumi, jonka ensimmäinen levy sisältää konserttitaltioinnin New Yorkin College Centerin konsertista helmikuulta 1970. Toinsella levyllä on uutta studiomateriaalia. Albumi jäi nimettömäksi, koska levy-yhtiö Columbia Recordsin tiedustellessa albumin nimeä, totesi yhtyeen tuottaja Terry Melcher ”projektin olevan toistaiseksi nimeämätön” ().
"(Untitled)" sai hyvän vastaanoton niin taiteellisesti kuin kaupallisestikin. Lisäksi Britanniassa yhtye saavutti levyn kappaleella ”Chestnut Mare” ensimmäisen top 20 -hittinsä sitten vuoden 1965.
Vuonna 2000 julkaistiin albumin laajennettu kahden CD-levyn versio "(Untitled)/ (Unissued)", joka sisälsi alkuperäisen sisällön lisäksi ylijäämämateriaalia "(Untitled):"in äänityssessioista. 
Kappaleet.
LP 1: Live.
A-puoli
B-puoli
LP 2: Studio.
A-puoli 
B-puoli 
Kokoonpano.
The Byrds
Muut
Alexandra Coletti

Alexandra Coletti (s. 8. elokuuta 1983 Monaco) on monacolainen alppihiihtäjä. Hän edusti kauteen 2005–2006 asti Italiaa.
Coletti on kilpaillut maailmancupissa vuodesta 2001 lähtien. Hänen paras sijoituksensa on viidestoista tila Val d'Isèren syöksylaskusta 2006.
Coletti osallistui olympialaisiin ensimmäistä kertaa vuonna 2006. Hän kilpaili viidessä eri lajissa ja sai parhaan sijoituksensa syöksystä, jossa hän oli 31. Coletti kilpaili seuraavana vuonna Åren MM-kisoissa, joissa hän sijoittui supersuurpujottelussa 23:nneksi ja syöksylaskussa 25:nneksi, mutta keskeytti suurpujottelussa ensimmäisellä kierroksella. Hän osallistui myös Val d'Isèren MM-kisoihin 2009, mutta keskeytti kaikissa kolmessa lajissa, joissa hän kilpaili. Coletti toimi maansa lipunkantajana avajaisissa Vancouverin olympialaisissa 2010 ja sijoittui parhaiten alppiyhdistetyssä, jossa hän oli 19. Garmisch-Partenkirchenin MM-kisoissa 2011 hän oli alppiyhdistetyssä 22., jonka lisäksi hän sijoittui syöksylaskussa 24:nneksi ja super-G:ssä 30:nneksi.
Hänen veljensä Stefano Coletti on moottoriurheilija.
Lähteet.
Zodiak – Uuden tanssin keskus

Zodiak – Uuden tanssin keskus on Zodiak Presents ry:n ylläpitämä nykytanssin tuotanto-, esitys- ja tapahtumakeskus. Yhdistys toimii Helsingin Ruoholahdessa, Kaapelitehtaalla.
Yhdistyksen toimintamalli.
Zodiak Presents ry on perustettu vuonna 1986 ja sen tavoite on luoda tila ja verkosto itsenäisten toimijoiden kesken uuden tanssin tuotannoissa. Vuonna 1997 toiminta-ajatus laajennettiin Zodiak – Uuden tanssin keskukseksi. Zodiak on nykyisin osa tanssin aluekeskusverkostoa, jonka opetusministeriö käynnisti vuonna 2004 tavoitteena parantaa nykytanssin tuotantojen toimintaedellytyksiä. Tuotantoa tukee myös Helsingin kaupunki. Zodiakin tuotantoina on esitetty vuosittain keskimäärin 8–10 ensi-iltaa. Esityksiä järjestetään Kaapelitehtaan lisäksi myös muissa tiloissa yhdessä muiden tuottajatahojen kanssa, muun muassa kulttuurikeskus Stoassa, Ateneum-salissa, Aleksanterin teatterissa, Kiasma-teatterissa, Kansallisoopperan Alminsalissa ja Espoon Kaupunginteatterin Louhisalissa.
Sivuaskel-festivaali.
Zodiak-yhdistys on järjestänyt vuodesta 1996 alkaen kansainvälistä nykytanssin Sivuaskel-festivaalia (Side Step Festival).
Bojan Kosić

Bojan Kosić (s. 14. joulukuuta 1990 Nikšić) on montenegrolainen alppihiihtäjä. Hän edustaa seuratasolla nikšićiläistä Javorakia.
Kosić osallistui MM-kisoihin ensimmäistä kertaa vuonna 2007. Hän oli tuolloin suurpujottelussa 47., mutta keskeytti pujottelussa ensimmäisellä kierroksella. Kosić kilpaili samoissa lajeissa myös Val d'Isèren kisoissa 2009 ja sijoittui suurpujottelussa 67:nneksi keskeyttäen pujottelussa jälleen ensimmäisellä laskulla. Hän kilpaili Vancouverin olympialaisissa 2010 ja on samalla maansa toistaiseksi ainoa olympialaisiin osallistunut talviurheilija. Kosić oli kisoissa pujottelussa 40. ja suurpujottelussa 61. Hän sijoittui seuraavana vuonna Garmisch-Partenkirchenin MM-kisoissa pujottelussa 43:nneksi, mutta jäi suurpujottelussa rinteeseen ensimmäisellä kierroksella.
Lähteet.
Guillermo Amor

Guillermo Amor Martínez (s. 4. joulukuuta 1967 Benidorm, Alicante, Espanja) on espanjalainen entinen jalkapalloilija.
Amor lukeutuu Barcelonan seuralegendoihin. Hän voitti seuran riveissä kaikkiaan 17 virallista mestaruutta.
Ura.
Amor oli pelipaikaltaan keskikenttäpelaaja. Hän pelasi yleensä hyökkäävässä roolissa.
Amor oli Barcelonan kasvatti. Ensimmäiset miesten pelinsä hän pelasi seuran B-joukkueessa. Barcelonan edustusjoukkueessa Primera Divisiónissa Amor pelasi vuosina 1988–1998. Hän on seuran virallisten otteluiden listalla viidentenä 421 esiintymisellään. Amor oli osa Barcelonan "Dream Teamia" 1990-luvulla. Hän saavutti seuran riveissä muun muassa viisi Espanjan-mestaruutta sekä Euroopan cupin voiton ja kaksi Cup-voittajien cupin voittoa.
Amor edusti Primera Divisiónissa lisäksi Villarrealia vuosina 2000–2002. Ulkomailla hän edusti Italian Serie A:ssa Fiorentinaa vuosina 1998–2000 ja Skotlannin Valioliigassa Livingstonia vuonna 2003.
Espanjan maajoukkueessa Amor pelasi vuosina 1990–1998 37 ottelua ja teki niissä neljä maalia. Hän edusti Espanjaa 1996 EM-kilpailuissa ja 1998 MM-kilpailuissa.
Muuta.
Amor on työskennellyt Barcelonan organisaatiossa myös peliuransa jälkeen. Nykyisin hän toimii teknisen johtajan tittelillä.
Benidormin jalkapallostadion on nimetty Amorin mukaan. Se on nimeltään Estadio Municipal Guillermo Amor.
Kolme cowboyta

Kolme cowboyta on J. Karjalainen ja Mustat lasit -yhtyeen ensimmäinen singlejulkaisu vuodelta 1981. Levy-yhtiö on Oy Kompass Records Ab ja luettelotunnus KOS 1026.
Singlen kappaleet ovat uudelleen masteroituina mukana J. Karjalaisen
tupla-cd-kokoelmalla "Kaikki hitit", joka julkaistiin 6. huhtikuuta 2011.
Kappaleet.
"Kolme cowboyta" on balladi kolmesta karjapaimenesta, jotka ovat lähteneet ratsastamaan kaupungista. Yksi heistä ei kuitenkaan kykene unohtamaan rakastamaansa naista, minkä vuoksi hänen toverinsa eivät pidä häntä oikeana cowboyna. Muiden suunnatessa matkalle yksi heistä palaa lopulta rakkaansa luokse. Laulun taustalla kuullaan muun muassa mandoliinia, pianoa ja steel-kitaraa. Laulun lopussa kuullaan vihellysosuus.
"Apinaorkesteri" on pehmennetyllä Bo Diddley -kompilla etenevä, lastenlauluksikin sopiva kappale. Sen sanoitus kertoo aarniometsän suojassa harjoittelevasta apinaorkesterista.
Gabriel Farfan

Gabriel Farfan (s. 23. kesäkuuta 1988 San Diego, Kalifornia, Yhdysvallat) on yhdysvaltalainen jalkapalloilija, pelipaikaltaan keskikenttäpelaaja. Hän edustaa Major League Soccerin Philadelphia Unionia.
Seurajoukkueura.
Farfan pelasi juniorina koulunsa Castle Park High Schoolin joukkueessa ja La Jolla Nomadsissa, jonka kanssa hän voitti alle 14-vuotiaiden Yhdysvaltain-mestaruuden vuonna 2002. Vuosina 2003–2005 hän kuului Yhdysvaltain jalkapalloliiton IMG Soccer Academy -koulutusohjelmaan ja vuosina 2006–2007 hän pelasi yliopistojalkapalloa opiskellessaan Cal State Fullertonissa. Fullertonissa hänet valittiin Big West -konferenssin kakkostähdistöjoukkueeseen.
Kahden yliopistovuoden jälkeen Farfan vietti vuoden meksikolaisen Américan riveissä. Hän harjoitteli seuran edustusjoukkueen kanssa, mutta sai peliaikaa vain reserveissä. Hän on pelannut myös USL Premier Development League -amatööriliigan Orange County Blue Starissa, Ventura County Fusionissa ja Los Angeles Legendsissä.
Maaliskuussa 2011 Farfan teki ammattilaissopimuksen Major League Soccerin Philadelphia Unionin kanssa. Hän debytoi MLS:ssä kauden 2011 avauskierroksella 19. maaliskuuta ottelussa Houston Dynamoa vastaan.
Maajoukkueura.
Farfan kuului Yhdysvaltain alle 17-vuotiaiden maajoukkueeseen ja osallistui ikäluokan MM-kilpailuihin vuonna 2005.
Yksityiselämä.
Farfanilla on sekä Yhdysvaltain että Meksikon kansalaisuus. Hänen isänsä on kotoisin Meksikon Tijuanasta, ja hänen äidillään on meksikolais-italialaiset sukujuuret. Myös hänen kaksoisveljensä Michael on jalkapalloilija. Veljekset pelasivat pitkään samoissa joukkueissa, mutta tiet erosivat hetkeksi toisen yliopistovuoden jälkeen, kun Gabriel siirtyi Américaan ja Michael UNC Chapel Hillin yliopistoon. Molemmat liittyivät Philadelphia Unionin MLS-joukkueeseen kaudeksi 2011.
Robert Kilwardby

Robert Kilwardby (n. 1215–1279) oli dominikaaniteologi, filosofi, Canterburyn arkkipiispa ja kardinaali.
Kilwardby opiskeli Pariisin yliopistossa, missä hän opetti logiikkaa. Myöhemmin hän liittyi dominikaaniveljeskuntaan ja opiskeli teologiaa. Lokakuussa 1272 paavi Gregorius X nimitti hänet Canterburyn arkkipiispaksi lopettaakseen viran täyttämisestä aiheutuneen kiistan. Hänet vihittiin virkaan 26. helmikuuta 1273.
Kilwarby kruunasi Edvard I:n ja Eleonooran Englannin kuninkaaksi ja kuningattareksi elokuussa 1274. Paavi Nikolaus III nimitti hänet Porton ja Santa Rufinan kardinaalipiispaksi vuonna 1278. Hän kuoli vuonna 1279 Italiassa ja haudattiin Viterbon dominikaaniluostariin.
Teoksessaan "De ortu scientiarum" Kilwardby esitti, että logiikka on sanatiedettä ja kuuluu yhtenä osa-alueena kieliteieteeseen grammatiikan ja retoriikan ohella. Logiikan erityisalueena olivat hänen mukaansa ne rationaaliset alueet, jotka näkyvät kielenkäytössä. Esimerkiksi väite, että ihminen on eläin, on logiikan tarkastelema rationaalinen rakenne sikäli kun se tulee jossain kielenkäyttötilanteessa merkitykselliseksi.
Toisaalta Kilwardby piti logiikkaa myös järkitieteenä, joka tutkii maailman rakennetta. Tämä määritelmä perustui arabialaisten filosofien pohdintoihin ja erityisesti uusplatonistisiin tapoihin ymmärtää todellisuus järjellisesti rakentuneena. Logiikkaa on opiskeltava, koska se opettaa minkälaiseen rakenteeseen maailma on joko syntynyt tai luotu.
Tontut. Hämmästyttävät matkat

Tontut. Hämmästyttävät matkat (tai "Tontut: Tonttujen ikimuistoiset matkat," ) on "Tontut"-animaatiosarjan jaksoista koostettu elokuva, joka julkaistiin kotivideotallenteille vuonna 1997. Elokuvan ohjasi "C.B. Boyd".
Elokuva ja sarja perustuvat "Wil Huygenin" kirjoittamiin Suuri tonttukirja ja Tonttujen kutsu kirjoihin.
Juoni.
Päähenkilöinä toimivat tuomaritonttu Klaus ja hänen apulaisensa Danny. He kiertävät ympäri maailmaa sovittamassa ongelmia, kulkien Henri-joutsenella. Tonttujen pahimpia vastustajia ovat peikot, jotka aiheuttavat usein harmia ja kiusaa kaikille metsän eläimille ja olennoille.
Suomenkielinen tuotanto.
Ohjaus: Saara Laiho&lt;br&gt;
Tunnuslaulu: Tomi Koponen&lt;br&gt;
Suomennos: Juha Westerlund&lt;br&gt;
Miksaus: Anssi Tamminen
Samir Azzimani

Samir Azzimani (; s. 22. lokakuuta 1977 Levallois-Perret, Ranska) on marokkolainen alppihiihtäjä. Hän edustaa seuratasolla pariisilaista Racing Club de Francea.
Azzimani osallistui MM-kisoihin ensimmäistä kertaa vuonna 2001, jolloin hän sijoittui suurpujottelussa 46:nneksi. Hän oli St. Moritzin kisoissa 2003 samassa lajissa 77., jonka lisäksi hän kilpaili pujottelussa, jossa hän keskeytti toisella kierroksella. Vuoden 2005 MM-kisoissa Azzimani sijoittui suurpujottelussa 76:nneksi ja keskeytti pujottelussa ensimmäisellä laskulla. Hän kilpaili samoissa lajeissa myös Val d'Isèren MM-kisoissa 2009, muttei päässyt maaliin kummassakaan. Azzimani osallistui Vancouverin olympialaisiin 2010 ainoana marokkolaisena. Hän sijoittui pujottelussa 44:nneksi ja oli suurpujottelun 74. nopein.
Shyam Dhakal

Shyam Kumar-Dhakal (; s. 7. syyskuuta 1981) on nepalilainen alppihiihtäjä. Hän osallistui Val d'Isèren MM-kisoihin 2009, joissa hän sijoittui pujottelussa 66:nneksi ja suurpujottelussa 83:nneksi.
Private Dancer (kappale)

Private Dancer on Tina Turnerin kappale Tinan Private Dancer -albumilta vuodelta 1984. Dire Straits -yhtyeen Mark Knopfler kirjoitti Private Dancer -laulun alun perin Dire Straits -yhtyeelleen, mutta päätti lopulta, että Private Dancer -laululle täytyy löytää naisartisti.
Kappale ylsi Suomen virallisen singlelistan sijalle 11.
Sahahaikalat

Sahahaikalat (Pristiophoriformes) on rustokalalahko, jonka lajit elävät trooppisissa merissä. Lahkoon kuuluu ainoastaan yksi heimo sahahait (Pristiophoridae).
Lajit.
Vanhimmat sahahaikalafossiilit on ajoitettu jurakauden loppupuolelle. Nykyisiä lahkon lajeja tunnetaan viidestä kahdeksaan, ja ne jaetaan kahteen sukuun. Lajeja ovat muun muassa harmaasahahai ("Pliotrema warreni"), sahahai ("Pristiophorus cirratus") ja amerikansahahai ("Pristiophorus schroederi").
Anatomia.
Sahahaikalat ovat keskikokoisia hailajeja, ja suurin tavattu yksilö oli 137 cm pitkä. Rakenteeltaan ne ovat hoikkia ja hieman litteitä. Kuono on pitkä ja litteä, ja pienet terävät hampaat ovat kuonon sivuilla. Kuonossa on myös kaksi viiksisäiettä ja silmien takana olevat ruiskureiät ovat kookkaat. Selkäeviä lajeilla on kaksi ja peräevä puuttuu. Harmaasahahailla kidusaukkoja on kuusi ja "Pristiophorus"-suvun lajeilla tavanomaisemmat viisi. Sahahailajit ovat ovovivipaarisia. Poikasia voi olla 7–17 ja ne ovat syntyessään 28–35 cm pitkiä.
Levinneisyys.
Sahahailajeja tavataan Atlantin länsiosista Floridan, Kuuban ja Bahaman rannikoilta, Etelä-Afrikan rannikolta ja Tyyneltämereltä Japanista Australiaan ulottuvalta alueelta. Ne elävät rannikkovesistä aina lähes kilometrin syvyyteen. Sahahait liikkuvat ryhminä, mutta niiden elintavoista ei tiedetä paljoakaan. Sahahaita kalastetaan muun muassa Australiassa niiden hyvänmakuisen lihan vuoksi.
Muhammad Abbas

Muhammad Abbas (; s. 16. helmikuuta 1986 Gilgit) on pakistanilainen alppihiihtäjä.
Abbas kasvoi Pohjois-Pakistanin vuoristossa, jossa hänen isänsä veisti hänelle sukset puusta. Ilmavoimien entinen upseeri Zahid Farooq huomasi Abbasin lahjakkuuden tämän ollessa 8-vuotias ja toimii hänen valmentajanaan edelleen.
Abbas osallistui MM-kisoihin ensimmäistä kertaa Bormiossa 2005, jolloin hän oli pujottelussa 64. Hän kilpaili Vancouverin olympialaisissa 2010 ollen maansa historian ensimmäinen ja toistaiseksi ainoa olympialaisiin osallistunut talviurheilija. Abbas sijoittui kisojen suurpujottelussa 79:nneksi.
Half Past Never Band

Half Past Never Band on helsinkiläinen, vuonna 2008 perustettu, kuusihenkinen funk/jazz-vaikutteinen hip hop -yhtye. Yhtyeestä käytetään myös lyhennettä HPNB.
Historia.
Yhtye aloitti vuonna 2008 alun perin yhden miehen projektina, mutta on nykyään laajentunut kuusihenkiseksi. Yhtyeen muodostavat Fatima Koroma (laulu), Aleksi Mäkinen (basso), Timo Korander (koskettimet), Heikki Räisänen (kitara), Aleksi Kortesoja (rummut, perkussiot) ja Lari Ruotsalainen (kitara). Yhtyeen debyyttialbumi "As It Should Be" julkaistiin omakustanteena vuonna 2010. Albumi sai yleisesti positiivisen vastaanoton ja se on loppuunmyyty. Yhtyeen ensimmäinen studioalbumi "Cubicle Coma" julkaistiin Skill Street Entertainmentin kautta 18. toukokuuta 2011. Half Past Never Band esittää soul-, funk- ja hip hop -vaikutteista musiikkia. Half Past Never Band julkaisi keväällä 2012 sekä kolme uutta kappaletta sisältävän EP:n että "Cubicle Coma Remixes" -nimisen remixalbumin yhtyeen edellisestä albumista. Yhtyeen kolmas pitkäsoitto "Fall to Another" julkaistiin elokuussa 2013. Yhtye on esiintynyt mm. vuoden 2012 Funky Elephant -festivaaleilla, vuoden 2013 Ämyrockissa Hämeenlinnassa ja Saksan Greifswaldissa kymmeniä vuosia järjestetyillä Nordischer Klang -festivaaleilla toukokuussa 2014 .
Karan Johar

Karan Johar (s. 25. toukokuuta 1972 Bombay) on intialainen elokuvaohjaaja, -tuottaja, -käsikirjoittaja ja televisiojuontaja, joka työskentelee hindinkielisessä elokuvateollisuudessa. Hän on elokuvatuottaja Yash Joharin ja Hiroo Joharin poika.
Ensimmäinen Joharin ohjaama elokuva "Kuch Kuch Hota Hai" sai ensi-iltansa vuonna 1998 ja voitti kahdeksan Filmfare Awards -palkintoa. Myös seuraava elokuva, vuonna 2001 ilmestynyt "K3G – Ilon päiviä, surun päiviä", oli suuri menestys ja voitti viisi Filmfare Awards -palkintoa. Hänen kolmas ohjauksensa "Kabhi Alvida Naa Kehna" sai ensi-iltansa vuonna 2006. Elokuva rikkoi Joharin aiemman elokuvan "K3G – Ilon päiviä, surun päiviä" viisi vuotta kestäneen ennätyksen kansainvälisesti eniten tuottaneena intialaisena elokuvana. Hänen seuraava elokuvansa "My Name Is Khan" ilmestyi vuonna 2010 ja rikkoi myös myyntiennätyksiä.
Johar juontaa "Koffee with Karan" -nimistä keskusteluohjelmaa, jossa hän haastattelee Bollywood-tähtiä ja muita intialaisia julkisuuden henkilöitä.
Intian valtio myönsi hänelle Padma Shri -palkinnon vuonna 2020.
Yksityiselämä.
Johar sai sijaissynnyttäjän avulla kaksoset helmikuussa 2017.
Sean Murray

Sean Harland Murray (s. 15. marraskuuta 1977) on yhdysvaltalainen näyttelijä. Hänet tunnetaan muun muassa roolistaan Timothy McGeenä televisiosarjassa "NCIS Rikostutkijat".
Lapsuus.
Murray syntyi Marylandissa Bethesdassa, Washington D.C.:n ulkopuolella. Hän vietti lapsuutensa Coffis Harbourissa, Australiassa. Murrayn äiti Vivienne on amerikkalaisen tuottaja ja käsikirjoittaja Donald Bellisarion neljäs vaimo, mikä tekee Murraysta Bellisarion poikapuolen.
Perhe.
Murrayn nuorempi veli Chad W. Murray on NCIS-sarjan tuottaja, ja hänen äitinsä Vivienne esiintyi NCIS:ssä salaperäisenä punatukkana. Murrayn siskopuoli Troian Bellisario esittää NCIS:ssä Sarah McGeetä, Murrayn hahmon Timothy McGeen siskoa.
Murray meni naimisiin 26. marraskuuta 2005 Carrie Jamesin kanssa. Heidän ensimmäinen lapsensa, tytär, syntyi vuonna 2007, ja poika syntyi vuonna 2010.
Raimund VI (Toulouse)

Raimund VI ("Raymond", 1156–1222) oli Toulousen kreivi ja Provencen rajakreivi. Hän oli kuningas Ludvig VI:n tyttärenpoika.
Raimund tuki kataareja, ja kun nämä oli julistettu harhaoppisiksi. Huolestuneet paavi ja kuningas lähtivät ristiretkelle Toulousen kreiviä vastaan. Ristiretkeläiset tuhosivat monia Lounais-Ranskan kaupunkeja.
Raimund joutui kirkonkiroukseen ja luopui vallasta poikansa hyväksi.
Iamos

Iamos () oli kreikkalaisessa mytologiassa Euadnen ja Apollonin poika. Hänen äitinsä häpesi raskaaksi tuloaan ja hylkäsi vastasyntyneen poikansa. Kaksi käärmettä kuitenkin ruokki lasta hunajalla, ja kun lapsi löydettiin terveenä orvokkien keskeltä, hänen äitinsä nimesi lapsen Iamokseksi (, ’orvokki’).
Vartuttuaan nuorukaiseksi Iamos kahlasi puoliväliin Alfeios-virtaa ja kutsui Poseidonia ja Apollonia suureen ääneen. Apollon kutsui häntä seuraamaan ääntään Olympos-vuorelle, jossa hän antoi tälle selvännäkemisen lahjan. Tästä eteenpäin Iamos ja hänen jälkeläisensä, "Iamidit", olivat tunnettuja yli Kreikan menestyksestään.
Väinö Sutinen

Väinö Aleksanteri Sutinen () oli suomalainen jääkärivänrikki. Hän oli sotilaskoulutuksensa ensimmäisen maailmansodan aikana Saksassa saanut jääkäri. Tulikasteensa hän sai Saksan itärintamalla Misse-joella vuonna 1916. Myöhemmin hän osallistui Suomen sisällissotaan joukkueenjohtajana Valkoisen armeijan jääkärijoukoissa.
Perhe ja opinnot.
Sutisen vanhennat olivat kansakoulunopettaja Pekka Sutinen ja Aleksandra Albertiina Bruun. Hän kävi viisi luokkaa Joensuun klassillista lyseota.
Jääkärikausi.
Sutinen työskenteli kirjaltajana Karjalan Sanomissa Joensuussa ennen liittymistään vapaaehtoisena Saksassa sotilaskoulutusta antavaan jääkäripataljoona 27:n 1. komppaniaan 19. marraskuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella, josta hänet siirrettiin pataljoonan täydennysjoukkoon ja komennettiin edelleen Suomeen. Suomessa hän toimi 14. elokuuta 1916 – 8. helmikuuta 1917 välisen ajan itäisellä etapilla. Hän palasi takaisin Saksaan, jossa hänet sijoitettiin takaisin 1. komppaniaan 23. toukokuuta 1917. Hän suoritti palattuaan Polangenissa järjestetyn erikoiskurssin (pommarikurssi).
Suomen sisällissota.
Sutinen saapui Suomeen (Vaasaan) jääkäreiden pääjoukon mukana vänrikiksi ylennettynä 25. helmikuuta 1918. Hänet komennettiin Suomen sisällissotaan joukkueenjohtajaksi 4. Jääkärirykmentin 8. jääkäripataljoonan 2. komppaniaan. Hän osallistui sisällissodan taisteluihin Raudussa, missä hän haavoittui 4. huhtikuuta 1918 ja kuoli lopulta haavoihinsa Sortavalassa 10. huhtikuuta 1918. Hänet haudattiin Joensuun sankarihautaan.